ตลท.แจงเหตุหุ้นร่วงแรง
ประธาน ตลท. เผย ดัชนีหุ้นไทยร่วงเช้านี้ จากน้ำมัน-ทองคำลงแรงช็อคตลาด เจอการเมืองภายในประเทศกดดันซ้ำ
5 ก.พ. 2553

ประธาน ตลท. เผย ดัชนีหุ้นไทยร่วงเช้านี้ จากน้ำมัน-ทองคำลงแรงช็อคตลาด เจอการเมืองภายในประเทศกดดันซ้ำ 
นายสมพล เกียรติไพบูลย์ ประธานคณะกรรมการตลาดหลักทรัพย์แห่งประเทศไทย(ตลท.)กล่าวว่า ตลาดหุ้นไทยปรับตัวลดลงมากในช่วงเช้าวันนี้มาจากปัจจัยภายนอกเป็นหลัก ทั้งดัชนีหุ้นดาวโจน์ร่วงแรงกว่า 200 จุด รวมทั้งราคาน้ำมันที่ปรับตัวลงไปกว่า 3.8 เหรียญสหรัฐ/บาร์เรล และราคาทองคำที่ลงไปแรงถึง 49 เหรียญสหรัฐ/ออนซ์ ทำให้เกิดภาวะช็อคตลาด อีกทั้งยังมีปัญหาการเมืองในประเทศกดดันอยู่ จึงทำให้ตลาดหุ้นช่วงนี้ยังผันผวน
สำหรับปัญหาการเมือง แม้จะมีประเด็นที่สร้างความกดดันต่อตลาดหุ้น แต่คิดว่ารัฐบาลคงจะสามารถแก้ไขปัญหาให้ผ่านพ้นไปได้ และผู้คนที่เกี่ยวข้องก็คงเห็นประโยชน์ของประเทศชาติเป็นหลัก การทะเลาะกันของนักการเมืองน่าจะยังมีให้เห็นการแสดงสัญญาณที่จะเอาชนะกันค่อนข้างรุนแรง แม้ว่าจะน่าเป็นห่วงแต่ก็เชื่อว่าจะไม่เกิดรุนแรงถึงขั้นเลือดตกยางออก  ขณะที่กระแสการปฏิวัตินั้น นายสมพล เชื่อว่า ขณะนี้ไม่มีเหตุผลที่จะเกิดการปฏิวัติรัฐประหารขึ้น เพราะการปฏิวัติจะเกิดได้ ประชาชนต้องไม่ไว้วางใจในการทำงานของรัฐบาล นอกจากนั้น ยังมองว่าการปฏิวัติไม่ใช่การแก้ไขปัญหาของประเทศชาติ 
อย่างไรก็ตาม รัฐบาลควรจะให้ความสำคัญกับทุกประเด็นที่จะไม่ทำให้ความรู้สึกของผู้คนในด้านความเชื่อมั่นลดลงไปมากกว่านี้ นอกเหนือจากประเด็นที่เกิดขึ้นไปแล้วอย่างมาบตาพดุ หรือการปิดสนามบิน 
นางภัทรียา เบญจพลชัย กรรมการและผู้จัดการ ตลท.กล่าวว่า ตลาดหุ้นไทยวันนี้ได้รับผลกระทบจากหุ้นนิวยอร์กที่ดัชนีหุ้นดาวโจนส์ร่วงแรงถึง 2.61% ถือว่าลงไปค่อนข้างมาก ในส่วนของตลาดหุ้นไทยก็ปรับลงตาม แต่ถือว่าไม่มาก และคาดว่าจะเห็นการปรับตัวลดลงของตลาดภูมิภาคเช่นกัน แต่ทั้งนี้หากพิจารณาจะพบว่าปัจจัยพื้นฐานของตลาดหุ้นไทยยังดี และยังไม่เปลี่ยนแปลงมาก ทั้งในแง่ของผลประกอบการและอัตราการจ่ายปันผล จึงเชื่อว่าตลาดหุ้นไทยยังน่าจะขับเคลื่อนต่อไปได้ 
ส่วนกรณีที่สัดส่วนนักลงทุนต่างชาติลดลงไปในขณะนี้นั้น มีหลายปัจจัยโดยเฉพาะเศรษฐกิจของสหรัฐและยุโรปที่ยังมีปัญหาทำให้นักลงทุนถอนเงินออกไป ถือเป็นเรื่องปกติ แต่คงต้องรอดูความชัดเจนของสภาพเศรษฐกิจประเทศต่าง ๆ ว่าจะมีรูปแบบอย่างไร ซึ่งตลท.ก็จะเน้นการทำโรดโชว์เพื่อดึงความสนใจนักลงทุนต่างชาติให้กลับเข้ามา โดยจะไปโรดโชว์ที่ญี่ปุ่นในช่วงกลางเดือน มี.ค.นี้ 
ทั้งนี้ ตลาดหุ้นไทย เปิดตลาดเช้าวันนี้ ร่วงทันที กว่า 10 จุด